Elke König, kandidata biex issir il-Kap tas-‘Single Resolution Board’ (SRB) qalet lil Membru Parlamentari Ewropew Malti Alfred Sant li banek żgħar u anqas kumplessi meta mqabbla mal-banek kbar internazzjonali mhux se jkunu suġġetti għall-istess pjani ta’ organizzazzjoni ġdida li se tkun responsabbli biex tagħlaq banek falluti fiż-Żona Ewro. König kienet qed tindirizza l-Kumitat Ekonomiku u Monetarju tal-Parlament Ewropew meta l-EwroParlamentari Malti staqsiha jekk tħosshiex aktar b’saħħitha meta tkun qed tittratta ma’ problemi ta’ banek f’Malta jew f’Ċipru u tkun aktar kawta meta tittratta l-istess problemi ma’ banek kbar fil-Ġermanja jew Franza. König hija l-unika kandidata biex issir il-Kap tas-‘Single Resolution Board’ (SRB), l-organizzazzjoni responsabbli mill-għeluq ta’ banek falluti fiż-Żona Ewro. Fit-tweġiba tagħha għad-domanda ta’ Dr Sant hija qalet li tinsab kommessa għal kawża Ewropea u li kulħadd ikun ittrattat l-istess, waqt li żiedet tgħid li għaliha tfisser ukoll proporzjonalità wkoll fl-ippjanar. “Ma għandekx bżonn l-istess pjan għal banek iżgħar li jista’ jkollok bżonn għal banek kbar, banek internazzjonali. Imma s-sistema trid tkun l-istess għal kulħadd, anke meta jkun deċiż li jingħalqu l-banek li jkunu fallew.’ qalet Elke König lil Alfred Sant.